शिक्षा, सम्पन्नता एवं प्रतिष्ठा की दृष्टि से कोई व्यक्ति उँचा हो और उसे हर्ष के अवसर पर हर्ष, शोक के अवसर पर शोक की बातें न करना आए तो लोग उसके सम्मुख सम्मान भले ही करें, परंतु मन में उसके प्रति कोई अच्छी धारणाएँ नहीं रख सकेंगे। शिष्टाचार और लोक-व्यवहार का यही अर्थ है कि हमें समयानुकूल आचरण एवं बड़े-छोटों से उचित बर्ताव करना आए। यह गुण किसी विद्यालय में प्रवेश लेकर अर्जित नहीं किया जा सकता, इसका ज्ञान प्राप्त करने के लिए सम्पर्क एवं पारस्परिक व्यवहार का अध्ययन तथा क्रियात्मक अभ्यास ही किया जाना चाहिए।